פרק כד' - סיכום
לאחר שדוד ניצל "בסלע המחלקות" הוא מצא מחסה בין צורי היעלים, אשר במורדות הזקופים של הרי יהודה לצד ים המלח. הם נקראים על שם יעלים, כי רק הם יכולים לדלג ולטפס עליהם "הרים הגבהים ליעלים" (תהילים קד, יח).

אפילו במקום המקלט המסוכן רדף אחריו שאול. "כששב מאחרי הפלשתים" לקח שאול את כל בחירי החיילים שבישראל, שלושת אלפים איש כמספר החיילים שגייס בראשית מלכותו למלחמת השחרור מעול הפלשתים (יג, ב).

כאן קרה מאורע מפתיע והוא ששאול הרודף נפל בידי דוד הנרדף: דוד לא העלה על דעתו ששאול עשוי להיכנס למערה אשר בה ישב. הוא אף לא הפקיד שומרים על פיתחה, ושאול אף הוא לא העלה בדעתו שדוד ואנשיו יושבים באותה מערה.
שאול נכנס למערה להסך את רגליו ולעשות צרכיו.
שאול לא ראה את דוד ואנשיו כשנכנס למערה מפני שבמערה שרר חושך גמור, ושאול שבא מן האור שבחוץ לא יכול היה לראות את הנעשה בחשכה, אולם דוד ואנשיו הם ראו שהאיש הנכנס למערה הוא שאול.

כאשר אנשי דוד ראו את שאול הם כנראה פחדו, אך כשראו ששאול נכנס לבדו למערה, הבינו מיד שזה מקרי.
אז עלה בדעתם של אנשי דוד שזוהי שעת כושר להיחלץ אחת ולתמיד מרדיפותיו של שאול.
אנשי דוד ראו את ביאת שאול למערה רמז מאת ה' אל דוד להמית את שאול : "הבא להרגך השכם להרגו", כלומר ראוי שאול שינהגו בו דין רודף.

דוד הועמד בניסיון קשה ביותר, אילו קרה ההפך האם שאול היה חס עליו? זו שעת כושר להיחלץ אחת ולתמיד מרדיפותיו של שאול. אך דוד גילה את מידת צדקתו ונאמנותו למלכו . דוד הלך בחשאי ששאול לא ירגיש בו והסתפק רק בכריתת כנף מעילו (קצה מעילו) של שאול. גם על מעשה כריתת הכנף נקף אותו מצפונו. יש בכריתת בגד משום יחס של ביזיון וגנאי.
דוד גילה כוח של גילוי התאפקות ושליטה בנפשו כשהיה במערה. רק פסיעה אחת הפרידה בינו ובין אויבו הגדול, המבקש את נפשו, הגוזל ממנו את אשתו, ומגרשו מביתו ממשפחתו ומארצו, אפילו על כריתת כנף המעיל אשר לשאול מצפונו ייסרו. גם כאן מוכיח דוד שיש לנסות לחסל כל סכסוך בדרכי שלום ולא ע"י שפיכות דמים.
דוד היה צריך להתגבר לא רק על רצונו, אלא גם על רצון אנשיו שביקשו לנצל את ההזדמנות להיפרד משאול.

כיצד הצליח דוד לשכנע את אנשיו?
דוד אומר לאנשיו, כיצד אני מפשוטי העם יכול לפגוע בשליח ה'?
כאן אנו רואים את גבורתו (איזהו גיבור? הכובש את יצרו), ואת גודל נפשו של דוד ביחסו לשאול אויבו בנפש. גם את חכמתו המדינית. דוד בעצמו היה משיח ה', והיה למופת לאנשיו, ברגשי הכבוד וההערצה למלכו משיח ה', אף כי היה שונאו ומבקש נפשו.
אנשי דוד חלקו עליו על שלא הרג את שאול, כמו כן דוד היה צריך לשכך את חמתם ומנע מהם מלהתנפל על שאול.
שאול יצא מן המערה ולא ידע מאיזו סכנה ניצל.
דוד יצא אף הוא מן המערה, קרא לשאול ושאל אותו מדוע מאמין אתה בדברים שנאמרים לו האם דוד מבקש את רעתו? דוד ממשיך ואומר לשאול עד כמה היום הוא נוכח לראות שדוד לא מבקש רעתו של שאול, מאחר והוא יכל להרוג אותו בקלות. כנף מעילך שבידי מעידה על כך. כשם שכרתתי את כנף מעילך ולא הרגשת בדבר, כך יכולתי גם להרגך.

מדבריו של דוד על עצמו בפסוק יד, ניכרת חולשתו ואפסות ערכו של דוד בעיני עצמו. בעבר הכלב היה חיה פחותה ובזויה, קל וחומר כלב מת.

שאול נרגש ונפעם מאד ומרוב התרגשות פרץ בבכי (פס' יז). 
הוא מודה שעשה רעה לדוד, בעוד שדוד גמלו טובה תחת רעה (פס' יט) ואומר לו שברור כי מהתנהגותו, אין הוא אויבו.
שאול מברך את דוד: "ה' ישלמך טובה" ושאול משלים עם אבדן המלכות.
רק למשפחתו ולזרעו הוא דואג, ומשביע את דוד שלא יכריתם בעלותו על כסא המלוכה.
מנהגם של מלכים חדשים הייתה להשמיד את בית המלוכה שמלך לפניהם.

דוד נשבע לשאול ואת שבועתו קיים.
